
Seimo komitetų pirmininkams pristatyti Lietuvos pirmininkavimo Europos Sąjungos Tarybai pasirengimo darbai

Seimo Pirmininko pavaduotojo, Seimo Europos reikalų komiteto pirmininko Gedimino Kirkilo iniciatyva Seimo komitetų pirmininkams pristatytas Lietuvos Respublikos Seimo pasirengimas Lietuvos  pirmininkavimui ES Tarybai. Seimo kanclerio biuro vyresnioji patarėja ir pasirengimo pirmininkavimui ES koordinatorė Loreta Raulinaitytė savo pranešime pagrindinį dėmesį skyrė Lietuvos pirmininkavimo ES Tarybai parlamentiniam matmeniui. 

Komitetų pirmininkai buvo supažindinti su Lietuvos pirmininkavimo ES Tarybai prioritetinėmis sritimis (energetinio saugumo sustiprinimas, efektyvus ES Baltijos jūros regiono strategijos įgyvendinimas, Rytų partnerystės valstybių suartėjimas su Europos Sąjunga, veiksminga Europos Sąjungos išorės sienų apsauga) bei pirmininkaujančio trejeto – Airijos, Lietuvos ir Graikijos – parlamentų bendradarbiavimo deklaracija, pasirašyta 2012 m. balandžio 20 d.

Prisimintas 2011 m. spalio 14 d. Seime pasirašytas politinių partijų susitarimas dėl pirmininkavimo, kuriame akcentuojama, kad Lietuvos pirmininkavimas ES Tarybai yra nacionalinis uždavinys ir todėl negali būti politinės konkurencijos objektas ar sutrikti dėl politinės valdžios pasikeitimo.

Seimo komitetų pirmininkams buvo pristatyta organizacinė pasirengimo pirmininkavimui struktūra Seime. Seimo Europos reikalų komitetas yra įpareigotas vykdyti pasirengimo parlamentinę kontrolę ir koordinuoti paties Seimo pasirengimą pirmininkavimui. Taip pat apžvelgti 10 planuojamų parlamentinio matmens renginių bei Airijos pirmininkavimo parlamentinio matmens renginiai.

Artimiausi politikų laukiantys darbai – tai pirmininkavimo Europos Sąjungos Tarybai renginių Seime kalendoriaus patvirtinimas, prioriteto ES klausimams suteikimas Seimo komitetų darbotvarkėse bei dalyvavimas Airijos pirmininkavimo parlamentinio matmens bei Europos Parlamento atitinkamuose renginiuose. 

Lietuvos pirmininkavimo Europos Sąjungos Tarybai parlamentinio matmens interneto puslapis 2013eu.lrs.lt, veikia lietuvių, anglų ir prancūzų kalbomis.

